Oficiālais Vēstnesis L 092 , 07/04/1990 Lpp. 0052 - 0053

Speciālizdevums somu valodā: Nodaļa 15 Sējums 9 Lpp. 0195

Speciālizdevums zviedru valodā: Nodaļa 15 Sējums 9 Lpp. 0195



Padomes Lēmums (1990. gada 2. aprīlis) par to, ka Eiropas Ekonomikas kopiena akceptē ESAO lēmumu–ieteikumu par bīstamo atkritumu starptautisko pārvadājumu kontroli (90/170/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu un jo īpaši tā 130.s pantu, ņemot vērā Komisijas priekšlikumu, ņemot vērā Eiropas Parlamenta atzinumu [1], ņemot vērā Ekonomikas un sociālo lietu komitejas atzinumu [2], tā kā Ekonomiskās sadarbības un attīstības organizācijas (ESAO) Vides komiteja ir nosūtījusi minētās organizācijas padomei lēmuma–ieteikuma projektu, kurā tā, inter alia, iesaka ratificēt un ātri piemērot Bāzeles konvenciju par bīstamo atkritumu starptautisko pārvadājumu un to apglabāšanas kontroli, ko 1989. gada 22. martā parakstīja dažas ESAO dalībvalstis, kā arī Kopiena; tā kā minētā lēmuma–ieteikuma mērķis, inter alia, ir likt dalībvalstīm pastiprināt bīstamo atkritumu starptautisko pārvadājumu kontroli; tā kā Bāzeles konvencijas un minētā lēmuma–ieteikuma darbības joma daļēji ietilpst Kopienas kompetencē; tā kā Kopienai šis lēmums–ieteikums jāapstiprina nākamajā ESAO padomes sanāksmē, IR PIEŅĒMUSI ŠO LĒMUMU. Vienīgais pants Ar šo Eiropas Ekonomikas kopienas vārdā apstiprina ESAO padomes Lēmumu–ieteikumu par bīstamo atkritumu starptautisko pārvadājumu kontroli, ciktāl tas attiecas uz jautājumiem, kas ietilpst Eiropas Ekonomikas kopienas kompetencē. ESAO lēmuma–ieteikuma teksts ir pievienots šim lēmumam. Luksemburgā, 1990. gada 2. aprīlī Padomes vārdā — priekšsēdētājs G. Collins [1] OV C 68, 19.3.1990. [2] Atzinums sniegts 1990. gada 28. februārī (Oficiālajā Vēstnesī vēl nav publicēts). -------------------------------------------------- PIELIKUMS PADOMES IETEIKUMA PROJEKTS PAR BĪSTAMO ATKRITUMU STARPTAUTISKO PĀRVADĀJUMU KONTROLI PADOME, ņemot vērā 1960. gada 14. decembra Konvencijas par Ekonomiskās sadarbības un attīstības organizāciju 5.a un 5.b pantu, ņemot vērā Padomes 1984. gada 1. februāra Lēmumu un ieteikumu par bīstamo atkritumu starptautiskajiem pārvadājumiem (C(83) 180 galīgais), ņemot vērā Padomes 1986. gada 5. jūnija Lēmumu–ieteikumu par bīstamo atkritumu izvešanu no ESAO zonas (C(86) 64 galīgais), ņemot vērā Padomes 1988. gada 27. maija Lēmumu par bīstamo atkritumu starptautiskajiem pārvadājumiem (C(88) 90 galīgais), ņemot vērā Konvenciju par bīstamo atkritumu starptautisko pārvadājumu un to apglabāšanas kontroli, kas pieņemta Bāzelē 1989. gada 22. martā, ņemot vērā Pilnvaroto konferences par Pasaules konvenciju par bīstamo atkritumu starptautisko pārvadājumu kontroli Nobeiguma aktam pievienoto rezolūciju Nr. 4 par valstu pienākumu īstenot Bāzeles konvenciju, atzinīgi novērtējot pasaules mēroga centienus izveidot sistēmu, lai kontrolētu bīstamo atkritumu starptautiskos pārvadājumus, ņemot vērā, ka cik iespējams drīz jārīkojas, lai īstenotu vairākus principus, kas iekļauti iepriekšminētajos tiesību aktos, pēc Vides komitejas priekšlikuma: I. NOLEMJ, ka dalībvalstis, neskarot lēmuma–ieteikuma C(86) 64 (galīgais) I punkta noteikumus, attiecīgi rīkojas, lai aizliegtu bīstamo atkritumu izvešanu uz jebkuru valsti, kurā ir aizliegts šādus atkritumus ievest apglabāšanai; II. IESAKA dalībvalstīm attiecīgi rīkoties, lai parakstītu un ratificētu Bāzeles konvenciju pēc iespējas drīzākā datumā atbilstoši attiecīgām valstu procedūrām; III. IESAKA dalībvalstīm attiecīgi rīkoties, lai sniegtu tehnisku palīdzību un apmācību atkritumu apsaimniekošanas jomā valstīm, kurām šāda palīdzība ir vajadzīga; IV. IESAKA dalībvalstīm turpmāk savstarpēji sadarboties, lai saskaņotu paziņošanas sistēmas un procedūras bīstamo atkritumu starptautisko pārvadājumu kontrolei. --------------------------------------------------